《自桃树坳至巴家坳皆极险峻》
清代·吴振棫

入山眈苦吟，摹状成结构。山意不我屈，出奇与诗斗。

兹辰涉诸坳，遂使我马瘦。上坡骇梯空，下坡疾放溜。

苔滑不受趾，木摽几绝脰。阪危侧掀淖，石裂下陷窦。

怪禽前后啼，雾雨无白昼。一步一惕息，十步一逗留。

入险非人挤，敢吁神物救。饥疲无佳思，印手欲缩袖。

但歌《蜀道难》，未免见闻陋。

作者简介：（1792—1870）浙江钱塘人。字仲云，亦作仲耘，号毅甫，晚号再翁。嘉庆十九年进士，授编修。咸丰间，历任疆吏，在云南最久，先后任巡抚、署云贵总督，继又实授。在任禁止以团练为名杀掠回民，使云南民族矛盾稍缓。有《养吉斋丛录、馀录》、《黔语》、《花宜馆诗钞》等。